|  |  |  |
| --- | --- | --- |
| **בנק ישראל**דוברות והסברה כלכלית | \\portals\DavWWWRoot\sites\boi\about\Mitug\DocList\Logo Bank of Israel 2 color\Logo Bank of Israel 2 color.jpg  | ‏ירושלים, כ"ו באדר התש"ף22 במרץ 2020 |
|  |  |  |

הודעה לעיתונות:

**התפתחויות בתיק הנכסים הפיננסיים של הציבור ברביע הרביעי של שנת 2019**

* **ברביע הרביעי של שנת 2019 עלתה יתרת תיק הנכסים הפיננסיים של הציבור בכ-113 מיליארדי ש"ח (%2.9) ועמדה בסופו על כ-4.08 טריליוני ש"ח.**
* **במהלך הרבעון נרשמה עלייה במרבית הרכיבים בתיק, בלטו העליות ביתרות החזקת הציבור בהשקעות בחו"ל, במניות בארץ וברכיב המזומן והפיקדונות.**
* **יתרת התיק המנוהל בידי המשקיעים המוסדיים עלתה ברביע הרביעי בכ-78 מיליארדי ש"ח (4.2%) ועמדה בסופו על 1.91 טריליוני ש"ח.**
* **שיעורי החשיפה של הגופים המוסדיים לנכסים זרים עלה בכ-0.9 נקודת אחוז ובמקביל, שיעור החשיפה למט"ח עלה בכ-0.2 נקודת אחוז.**
* **היקף התיק המנוהל באמצעות קרנות נאמנות בארץ עלה ברביע הרביעי של השנה בכ-11.4 מיליארדי ש"ח (3.3%).**
1. סך תיק הנכסים הפיננסים של הציבור

מהחטיבה למידע ולסטטיסטיקה בבנק ישראל נמסר, כי **ברביע הרביעי של שנת 2019** עלתהיתרת תיק הנכסים הפיננסיים של הציבור בכ-113 מיליארדי ש"ח (2.9%), לרמה של כ-4.08 טריליוני ש"ח (תרשים 1). משקל תיק הנכסים הפיננסיים של הציבור ביחס לתוצר עלה בכ-4.4 נקודות אחוז ועמד בסוף הרביע על 289.6%. עלייה זו נבעה מקצב עלייה גבוה יותר של תיק הנכסים ביחס לקצב עליית התמ"ג (1.3% במחירים שוטפים).



1. ניתוח השינויים בכלל התיק

במהלך הרביע הרביעי עלו היתרות של החזקת הציבור במרבית הרכיבים בתיק. בלטו בעליות, ההשקעות בחו"ל (5%), המניות בארץ (3.7%) ורכיב המזומן והפיקדונות (3.1%).



* יתרת ההחזקות **במניות בארץ** עלתה בכ-22.5 מיליארדי ש"ח (3.7%), זאת כתוצאה מעליית מחירים ומהשקעות נטו, בהמשך למגמה מתחילת שנת 2019.
* **יתרת האג"ח החברות הסחירות בארץ** עלתה בכ-8.8 מיליארדי ש"ח (2.4%) ועמדה בסוף הרביע על כ-365 מיליארדים, זאת כתוצאה מעליות מחירים במקביל להשקעות נטו.
* יתרת **האג"ח הממשלתיות** (סחירות ולא-סחירות) **והמק"ם** עלתה בכ-8.1 מיליארדי ש"ח (0.9%).

 

יתרת ההשקעות בחו"ל עלתה במהלך הרביע ועמדה בסופו על כ-569 מיליארדי ש"ח - המהווים 14% מסך תיק הנכסים:

* יתרת **המניות בחו"ל** עלתה בכ-30.7 מיליארדי ש"ח (8.7%) ועמדה בסוף הרביע על כ-383 מיליארדי ש"ח. עיקר העלייה נבעה מעליות מחירים משמעותיות לצד השקעות נטו בהיקף של כ-5 מיליארדי ש"ח.
* יתרת **האג"ח הסחירות (חברות וממשלתיות)** **בחו"ל** ירדה בכ-2.2 מיליארדי ש"ח (1.1%-) ועמדה בסוף הרביע על כ-186 מיליארדי ש"ח, ירידה זו נבעה בעיקר ממימושים נטו.

כתוצאה מההתפתחויות במהלך הרביע, חלה עלייה של כ-0.6 נקודת אחוז בשיעור הנכסים בסיכון[[1]](#footnote-2) ו-0.9 נקודת אחוז בשיעור הנכסים הנזילים.

# התיק המנוהל בידי המשקיעים המוסדיים[[2]](#footnote-3)



* **יתרת התיק המנוהל בידי המשקיעים המוסדיים** עלתה ברביע הרביעי של שנת 2019 בכ-78 מיליארדי ש"ח (4.2%) לרמה של כ-1.91 טריליונים (46.8% מסך תיק הנכסים הפיננסים של הציבור). סה"כ עלייה של כ-275 מיליארדי ש"ח (16.8%) בארבעת הרביעים האחרונים. עיקר העלייה ביתרת התיק, במהלך הרביע, נבעה מעלייה ביתרת ההחזקה בהשקעות בחו"ל (33.6 מיליארדים, 8.5%) ובאג"ח הממשלתיות והמק"מ (19.1 מיליארדים, 2.5%).
* **חשיפת התיק המנוהל בידי המשקיעים המוסדיים[[3]](#footnote-4) לנכסים זרים ולמט"ח:**

ברביע הרביעי של שנת 2019 שיעור החשיפה של המשקיעים המוסדיים לנכסים זרים עלה לרמה של כ-29.1% מהתיק, זאת כתוצאה מעלייה גדולה יותר בסך הנכסים הזרים מאשר בסך נכסי ההשקעה. העליות המשמעותיות ביותר התרחשו אצל פוליסות ביטוח משתתפות ברווחים וקרנות הפנסיה החדשות שהגדילו את היקף חשיפתן לנכסים זרים בכ-1.9 ו-0.8 נקודות אחוז עד לרמה של כ-38.3% ו-34% בהתאמה.

ברביע הרביעי של השנה עלה שיעור החשיפה למט"ח (כולל נגזרי ש"ח/מט"ח) בכ-0.2 נקודת אחוז לרמה של כ-16.4%. כמו כן, הגופים המוסדיים רכשו נטו כ-0.9 מיליארדי דולר בנכסים נקובים וצמודים למט"ח (בעיקר במניות בחו"ל). מנגד, ירידה ביתרת העסקאות העתידיות למכירת מט"ח נטו באמצעות מכשירים פיננסים נגזרים של כ-3.7 מיליארדי דולרים.

|  |  |
| --- | --- |
| תרשים 5: אומדן תנועות נטו בנכסי מט"ח של המשקיעים המוסדיים מול שינוי בנגזרים ש"ח/מט"ח, מיליארדי דולרים   | תרשים 6: שיעור החשיפה של המשקיעים המוסדיים לנכסים זרים ולייסוף השקל מול הדולר מסך כל נכסי השקעתם  |

# התיק המנוהל באמצעות קרנות הנאמנות

היקף התיק המנוהל באמצעות קרנות נאמנות בארץ עלה ברביע הרביעי של השנה בכ-11.4 מיליארדי ש"ח (3.3%) ועמד בסופו על כ-352.5 מיליארדי ש"ח, כ-8.6% מסך תיק הנכסים של הציבור.

העלייה ברביע הרביעי נבעה בעיקרה מעליות המחירים בשוק ההון. בנוסף, המשך הפקדות נטו (עודף הפקדות על פדיונות, בניכוי דיבידנד) בקרנות בהיקף של כ-3.3 מיליארדי ש"ח, בהמשך למגמה של גידול בהפקדות שאפיינה את השנה.

עיקר ההפקדות נרשמו בקרנות המתמחות באג"ח בארץ (מדינה, חברות וכללי) בהיקף של כ-4.5 מיליארדי ש"ח. בנוסף, בלטו ההפקדות בקרנות המתמחות במניות בארץ בהיקף של כמיליארד ש"ח. מנגד, בקרנות המתמחות במניות בחו"ל נרשמו פדיונות של כ-2.8 מיליארדי ש"ח.

**למידע נוסף:**

ללוחות ארוכי טווח בנושא תיק הנכסים לחץ [כאן](http://www.boi.org.il/he/DataAndStatistics/Pages/MainPage.aspx?Level=3&Sid=47&SubjectType=2).

ללוחות ארוכי טווח בנושא נתוני חשיפה למט"ח ולזרים של המשקיעים המוסדיים לחץ [כאן](https://www.boi.org.il/he/DataAndStatistics/Pages/MainPage.aspx?Level=3&Sid=49&SubjectType=2).

ללוחות ארוכי טווח בנושא קרנות הנאמנות לחץ [כאן](http://www.boi.org.il/he/DataAndStatistics/Pages/MainPage.aspx?Level=3&Sid=53&SubjectType=2).

1. ראו הסבר למושגים בלוח האינדיקטורים באתר - <https://www.boi.org.il/he/DataAndStatistics/Pages/MainPage.aspx?Level=3&Sid=47&SubjectType=2> [↑](#footnote-ref-2)
2. ללא קרנות הנאמנות [↑](#footnote-ref-3)
3. אומדנים לחשיפה של העמיתים (ולא של הגופים המוסדיים עצמם) לסיכונים שונים בתיק המנוהל עבורם ע"י המוסדיים (ללא תכניות ביטוח מבטיחות תשואה, בהן הסיכון הוא של המוסדיים). לפירוט נוסף של הגדרות, מושגים והסברים, ראו את "מדידת החשיפות של המשקיעים המוסדיים למט"ח ולנכסים זרים" בפרסום 'מבט סטטיסטי 2016'. [↑](#footnote-ref-4)